LMP: Olyan rendszer kifejlesztésére költöttek százmilliókat, ami már létezik
Egy szigetszentmiklósi klub 21 millió forintért vásárolt hasonlót.
Miközben Magyarország az Európai Bizottság jelentése szerint lemarad az innovációs környezet és a technológiai újítások terén, ellopják a kutatás-fejlesztést szolgáló uniós forrásokat – jelentette ki Hadházy Ákos, az LMP társelnöke heti Korrupcióinfó sajtótájékoztatóján.

A politikus elmondta: a miniszterelnök barátjának, Garancsi Istvánnak a tulajdonában álló Fehérvár FC 400 millió forintos támogatást kapott egy olyan, edzés és mérkőzés közben nyújtott teljesítmény mérésére szolgáló adatgyűjtő rendszer kifejlesztésére, amely már létezik. Emlékeztetett: ilyen rendszert a magyar fociválogatott is használ, de egy szigetszentmiklósi klub is vásárolt egyet nemrég 21 millió forintért. Az összesen 600 millió forintba kerülő fejlesztés helyszínéül olyan irodaházat és pályát jelöltek meg, amelyek még nem is léteznek.

Hadházy szerint a kutatás-fejlesztési támogatásokat könnyű ellopni, utólag ugyanis mondhatják, hogy a fejlesztés nem járt sikerrel. (MTI)
kutatás-fejlesztés